題洛神賦圖詩
作者：王銍
朝代：宋

paragraphs: 曹公文武俱絕倫，傳與陳王賦洛神。
高情寓託八荒外，曾是親逢絕世人。
五官郎將莫輕怒，椒房自是袁家婦。
聞道生時覆玉衣，便是于今腰束素。
驚鴻翻然不重顧，射鹿深寃更凄楚。
不將降虜賜周公，先識禍機楊德祖。
此意明明可自知，豈有神人來洛浦。
空用平生八斗才，七步那能說微步。
楚離日月常爭光，湘夫人後誇高唐。
丹青畫寫鬼神趣，筆端調出返魂香。
妙畫高文盡天藝，神理人心兩無異。
此情萬古恨茫茫，且爲陳王說餘意。